**ELŐTERJESZTÉS**

**Szombathely Megyei Jogú Város Közgyűlése**

**Gazdasági és Jogi Bizottsága 2021. október 25-i ülésére**

**Javaslat előadó-művészeti szervezetekkel megkötendő megállapodások jóváhagyására**

**I.**

Az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény vonatkozó rendelkezései alapján az Emberi Erőforrások Minisztériuma (a továbbiakban: EMMI) és a Savaria Szimfonikus Zenekar (a továbbiakban: Zenekar) között 2018. évben megkötött, Szombathely Megyei Jogú Város Önkormányzatának Közgyűlése 335/2018. (XII.10.) Kgy. számú határozatával jóváhagyott közszolgáltatási szerződés (a továbbiakban: Szerződés) 2021. december 31. napján lejár.

Az EMMI levélben tájékoztatta Önkormányzatunkat, hogy a nemzeti minősítés előfeltételének teljesítése érdekében újabb három évre (2022. január 1. napjától 2024. december 31. napjáig) szerződést kíván kötni. A megküldött tervezetben - annak a tárca részéről történő aláírásáig - érdemi módosítás nem várható.

A Zenekar igazgatójának írásbeli tájékoztatása alapján a Zenekar a nemzeti minősítés feltételeinek megfelel, továbbá rendelkezik azzal a személyi és eszközállománnyal, mely a szerződés tervezetének 3.1-3.10. pontjában jelzett szolgáltatások teljesítéséhez elengedhetetlenül szükséges. A szerződés tervezetében felsorolt szolgáltatási elvárások teljesítéséhez várhatóan nem merül fel többlettámogatási igény.

A szerződéstervezet az előterjesztés 1. sz. mellékletét képezi.

**II.**

Az Önkormányzat és a fenntartásában működő alábbi előadó-művészeti szervezetek (a továbbiakban: Szervezetek)

Mesebolt Bábszínház (a továbbiakban: Bábszínház),

Zenekar

Weöres Sándor Színház Nonprofit Kft. (a továbbiakban: Színház)

között 2018. október 10. napján 3 éves határozott időtartamra létrejött fenntartói megállapodások (a továbbiakban: Megállapodás) 2021. december 31. napjával lejárnak.

A Megállapodásban foglaltak szerint a Szervezetek záró beszámolót készítenek, mely kötelezettségüknek eleget tettek. A záró beszámolók megtekinthetőek az Egészségügyi, Kulturális és Köznevelési Irodán.

A beszámolókból megállapítható, hogy a Szervezetek teljeskörűen nem tudták teljesíteni a Megállapodásban vállalt kötelezettségeiket, amelynek kizárólagos oka a világjárvány, illetve az abból fakadó megváltozott körülmények.

Az előadó-művészeti szervezetek támogatásának részletes szabályairól szóló 428/2016. (XII.15.) Korm. rendelet 11.§ (3) bekezdése kimondja, hogy a fenntartó köteles az általa megkötött fenntartói megállapodásokat a kijelölt szerv részére megküldeni a tárgyévet megelőző év október 31. napjáig.

Az egyeztetések során a Szervezetek vezetői egybehangzó kérése a pandémiából adódó körülményekből kifolyólag, hogy a megállapodásban szükséges vis maior helyzetre vonatkozóan rendelkezést rögzíteni. Ezen túlmenően szükséges a megállapodás záró beszámolójához kapcsolódó határidőt a megállapodás lejártát követő 30 napban meghatározni, azaz a korábbi augusztus 31. napja helyett január 30. napjára módosítani.

A megállapodás szakmai tartalmát illetően két Szervezet jelezte módosítási javaslatát, mely alapján

* a Bábszínház az előadásszámokra vonatkozóan kéri, hogy a megállapodás 3.3., valamint 3.6. pontjába a „vállalja” helyett a „törekedik” rész kerüljön, tekintettel arra, hogy az előadásszám a mindenkori költségvetés függvénye;
* a Színház új ügyvezetője - figyelembe véve a közönség igényét - a korábbi 15 élőzenés előadást 25-re kívánja növelni, míg a stúdió-előadások számát a korábbi 40-ről 25-re csökkenteni.

A Savaria Szimfonikus Zenekar nem kíván a szakmai tartalmon változtatni.

A megállapodásnak a működtetéshez szükséges forrásokra vonatkozó részét szükséges aktualizálni, hiszen a százalékos arányok az elmúlt évekhez viszonyítva módosulnak, különös tekintettel arra, hogy a Bábszínház és a Színház állami és önkormányzati közös fenntartásban működik 2024. december 31. napjáig.

A megállapodások az előterjesztés mellékletét képezik az alábbiak szerint:

Bábszínház (2. sz. melléklet)

Színház (3. sz. melléklet)

Zenekar (4. sz. melléklet)

Kérem a Tisztelt Bizottságot, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2021. október „ ”**

**/: Horváth Soma :/**

**I.**

**HATÁROZATI JAVASLAT**

**…../2021. (X. 25.) GJB. számú határozat**

A Gazdasági és Jogi Bizottság az Emberi Erőforrások Minisztériuma és a Savaria Szimfonikus Zenekar között szerinti tartalommal megkötendő közszolgáltatási szerződés tervezetét az előadó-művészeti szervezetek támogatásának részletes szabályairól szóló 428/2016. (XII.15.) Korm. rendelet 10.§ (2) bekezdésére figyelemmel, az SZMSZ 51.§ (4) bekezdés 3. pontja alapján az előterjesztés 1. sz. melléklete szerinti tartalommal javasolja jóváhagyásra a Közgyűlésnek.

**Felelősök:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károly Ákos jegyző

(A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,

Stéger Gábor, a Közgazdasági és Adó Osztály vezetője,

Kiss Barna, a Savaria Szimfonikus Zenekar igazgatója)

**Határidő:** 2021. október 28.

**II.**

**HATÁROZATI JAVASLAT**

**…../2021. (X. 25.) GJB. számú határozat**

A Gazdasági és Jogi Bizottság a „Javaslat előadó-művészeti szervezetekkel megkötendő megállapodások jóváhagyására”c. előterjesztést megtárgyalta, és az SZMSZ 51.§ (4) bekezdés 3. pontja alapjánjavasolja a Közgyűlésnek, hogya kötendő megállapodásokat a Mesebolt Bábszínházzal az előterjesztés 2. számú, a Weöres Sándor Színház Nonprofit Kft.-vel a 3. számú, továbbá a Savaria Szimfonikus Zenekarral a 4. számú melléklet szerinti tartalommal jóváhagyja.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője,

Kovács Géza, a Mesebolt Bábszínház igazgatója,

Szabó Tibor, a Weöres Sándor Színház Nonprofit Kft. ügyvezetője,

Kiss Barna, a Savaria Szimfonikus Zenekar igazgatója)

**Határidő:** 2021. október 28.